শিখর ধওয়ানকে তলব করল ইডি!

ওয়েব ডেস্ক : সুরেশ রায়নায় (Suresh Raina) পর এবার ভারতের প্রাক্তন ক্রিকেটার শিখর ধওয়ানকে (Shikhar Dhawan) তলব করল ইডি (ED)। সূত্রের খবর, অবৈধ বেটিং অ্যাপের সঙ্গে জড়িত থাকার অভিযোগে তাঁকে তদন্তকারী সংস্থা তলব করেছে। মূলত তাঁকে টাকা পাচার তদন্ত সম্পর্কিত জিজ্ঞাসাবাদের জন্যই ডেকে পাঠানো হয়েছে বলে খবর।

সূত্রের খবর, শিখর ধওয়ান (Shikhar Dhawan) অবৈধ বেটিং অ্যাপ 1xBet-এর সঙ্গে জড়িত রয়েছেন । এই অ্যাপ নিষিদ্ধ রয়েছে ভারতে। তবে দেশে অন্য নামে এই অ্যাপ বিজ্ঞাপন দিয়ে থাকে। আর এই অ্যাপের হয়ে ভারতের প্রাক্তন ক্রিকেটারকে বিজ্ঞাপন করতেও দেখা গিয়েছে। তার ফলেই তিনি আর্থিক পাচার সংক্রান্ত বিষয়ে জড়িয়ে রয়েছেন কি না তা নিয়ে তাঁকে দিল্লিতে তলব করেছে এনফোর্সমেন্ট ডিরেক্টরেট (ED)।

আরও খবর : আবেগের বিস্ফোরণ! আর্জেন্টিনার মাটিতে মেসির শেষ ম্যাচ

জানা যাচ্ছে, বিভিন্ন অবৈধ বেটিং সংস্থার বিরুদ্ধে অবৈধ টাকা পাচার নিয়ে প্রিভেনশন অফ মানি লন্ডারিং অ্যাক্ট-এ (PMLA) তদন্ত শুরু করেছে ইডি (ED)। সেই তদন্তে উঠে এসেছে শিখর ধওয়ানের নাম। যেহেতু তিনি ওই সংস্থার হয়ে বিজ্ঞাপন করতেন, ফলে এই কারণেই তাঁকে জিজ্ঞাসাবাদের জন্য তলব করা হয়েছে কেন্দ্রীয় তদন্তকারী সংস্থার তরফে।

গত অগাস্ট মাসে এই অ্যাপের সঙ্গে জড়িত থাকার কারণে তলব করা হয়েছিল সুরেশ রায়নাকেও (Suresh Raina)। তাঁকে ৮ ঘন্টা জেরা করে ইডি আধিকারিকরা। তার পরেই এবার শিখর ধওয়ানকে (Shikhar Dhawan) তলব করা হল। সূত্রের খবর, প্রায় ২২ কোটি ভারতীয় এই অ্যাপগুলির মাধ্যমে বেটিং করে থাকেন। আর এ নিয়ে তদন্ত শুরু করেছে কেন্দ্রীয় তদন্তকারী সংস্থা। তবে সুরেশ রায়না বা শিখর ধওয়ান নয়, বরং অনেক তারকাই কেন্দ্রীয় তদন্তকারী সংস্থার নজরে রয়েছে বলে সূত্রের খবর।

দেখুন অন্য খবর :